বিধানসভার পাবলিক অ্যাকাউন্টস কমিটির (পিএসি) চেয়ারম্যান বিতর্কে তাঁর অবস্থান নিয়ে দলের শীর্ষ নেতৃত্বের মনোভাব বুঝতে চান সবংয়ের বর্ষীয়ান কংগ্রেস বিধায়ক মানস ভুঁইয়া। তাই সোমবার তিনি দিল্লি গেলেন। কংগ্রেসের সভানেত্রী সনিয়া গাঁধী ও সহ-সভাপতি রাহুল গাঁধীর সঙ্গে দেখা করতে চান মানস। যদিও এখনও সনিয়া বা রাহুলের সঙ্গে সাক্ষাতের সময় তিনি পাননি।
মানসের সঙ্গে অধীর বা বিরোধী দলনেতা আব্দুল মান্নানের বিরোধের মূলে রয়েছে ‘পিএসি’ চেয়ারম্যান পদ সংক্রান্ত বিতর্ক। ইতিমধ্যে ইমেলে মানসকে শোকজ করেছেন অধীর। এখনও তার কোনও জবাব মানস দেননি। তাঁর ঘনিষ্ঠমহল সূত্রের খবর, শোকজের জবাব দেওয়ার আগে সনিয়া-রাহুলের মনোভাব বুঝে নিতে চাইছেন সবংয়ের বিধায়ক।
এদিন কলামন্দিরে আইএনটিইউসি’র একটি কর্মসূচিতে যোগ দিয়েছিলেন মানস। সেখানে প্রদেশ কংগ্রেস সভাপতি অধীর চৌধুরীর বিরুদ্ধে আইএনটিইউসি’র রাজ্য সভাপতি রমেন পাণ্ডে কিছু বিষয়ে ক্ষোভ প্রকাশ করেন। তখন মানসও রমেনের সুরেই প্রদেশ সভাপতির সঙ্গে আইএনটিইউসি সভাপতির সমান্তরাল দায়িত্বের কথাও বলেন। সেইসঙ্গে মুখ্যমন্ত্রী মমতা বন্দ্যোপাধ্যায়ের প্রশংসা করে কংগ্রেসের জোটসঙ্গী সিপিএমের সমালোচনায়ও সরব হন তিনি। রমেনও অধীরের নাম না করে প্রদেশ সভাপতির বিরুদ্ধে অভিযোগ করেন যে, আইএনটিইউসি’কে অসম্মান করা হচ্ছে। এ বিষয়ে কথা বলতে দলের শীর্ষ নেতৃত্বের কাছে দরবার করা হবে বলেও জানিয়েছেন রমেন। 
এরইমধ্যে, ‘পিএসি’ বিতর্কে বিধানসভার স্পিকার এবং মুখ্যমন্ত্রী সম্পর্কে বিরোধী দলনেতা যে মন্তব্য করেছিলেন, তার প্রেক্ষিতে তাঁর বিরুদ্ধে স্বাধিকারভঙ্গের প্রস্তাব এনেছিল তৃণমূল। এদিন সে বিষয়ে বিরোধী দলনেতাকে নোটিস পাঠিয়েছেন বিধানসভার স্পিকার বিমান বন্দ্যোপাধ্যায়।